AfriForum Jeug waaksaam oor besluit by Elsenburg - AfriForum Jeug
"Hoewel ons baie bly is oor die besluit, is ons eerstens steeds bekommerd oor die afwesigheid van 'n besluitnemingsproses wat gevolg kan word wanneer besluite soos dié om die onderrigtaal te verander geneem word. Tweedens kan ons nie verstaan dat daar nog nie opgetree is teen die studente wat die onwettige optog gelei het nie," sê Henk Maree, nasionale voorsitter van AfriForum Jeug.
Sowat 14 leerders van Elsenburg het deelgeneem aan die optog. Die optog is gelei deur 'n lid van die studenteraad, Sibelo Nkobo. Die optoggangers het talle klasse ontwrig en ander studente hul reg tot onderrig ontneem. "Die bestuur het tot dusver nog glad nie teen die studente opgetree nie. Wat nog erger is, is die feit dat Sibelo Nkobo die hele studentegemeenskap in vergaderings moet verteenwoordig terwyl dit duidelik is dat hy 'n politieke agenda dryf," sê Maree.
Darryl Jacobs, waarnemende adjunk direkteur-generaal van landbou-ontwikkeling en ondersteuningsdienste in die Wes-Kaap, het in 'n skrywe opdrag gegee dat alle onderrig voortaan slegs in Engels moet plaasvind. "Daar was geen konsultasie met enige party nie. Die departement was ook baie vinnig, dalk te vinnig, om so 'n drastiese besluit te neem sonder enige ondersoek," sê Maree.
"Talle lede van AfriForum Jeug het die week aktief saamgewerk om die ondeurdagte besluit van die departement teen te staan. Ons sal die situasie fyn dophou omdat ons vas oortuig is, die week was net 'n voorsmakie van wat voorlê," sê Maree.